KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. március 23-i ülésére)

TÁRGY: 
KISKŐRÖS VÁROS ÖNKORMÁNYZATÁNAK 2011-2014.  ÉVEKRE SZÓLÓ GAZDASÁGI PROGRAMJA

A helyi önkormányzatokról szóló 1990. évi LXV. sz. törvény 91.§ (6) bekezdése alapján az önkormányzatoknak gazdasági programot kell készíteni, amely helyi szinten a költségvetési kereteket figyelembe véve meghatározza a fejlesztési elképzeléseket, a kötelezően és önként vállalt feladatok biztosítását, a munkahely teremtés feltételeinek elősegítését, a településfejlesztési- és adópolitika célkitűzéseit, a közszolgáltatások ellátásának biztosítására vonatkozó megoldásokat, a befektetés-politika, valamint a városüzemeltetési politika célkitűzéseit. 

Ennek az elvárásnak szándékozik a Képviselő-testület e programjával eleget tenni, amelyben 2011-2014. évekre vonatkozóan rögzíti a városfejlesztés és a közszolgáltatások szervezésének fő irányát és az önkormányzat ezzel kapcsolatos célkitűzéseit. Körvonalazza azokat a helyi közügyeket is, amelyekben az adott feladatokat vállaló helyi önszerveződő közösségek, vállalkozások közreműködését várjuk.

A gazdasági program meghatározza azokat a fő célkitűzéseket, irányelveket, feladatokat, amelyet a költségvetési gazdálkodás során meg kell valósítani. A program keretszabályozás jellegű, megvalósítása nagyban függ az önkormányzat külső környezetétől, az önkormányzat finanszírozási rendszerének alakulásától. Nehéz kiszámítani mennyi belső és külső bevételi forrást tudunk bevonni a fejlesztésekbe, ennek ellenére kiemelt feladatnak tartjuk, hogy a ciklus első felében megteremtsük és fenntartsuk a stabil önkormányzati gazdálkodás feltételeit és hatékony gazdaságfejlesztés segítségével megfelelő alapot biztosítsunk a ciklus második időszakának kiegyensúlyozott, nagyobb fejlesztéseket lehetővé tevő gazdálkodásához.

Továbbra is nyitva állnak lehetőségeink az EU és egyéb hazai források fogadására, amelyek minél szélesebb körben való kiaknázása a célunk az elkövetkezendő időszakban. Aktív, térségi szemléltető politikával el kell érnünk, hogy a kistérség más önkormányzataival közösen kialakított projektek alapján eredményesen pályázzunk az elérhető forrásokra. Minden területen élnünk kell a meghirdetett pályázati lehetőségekkel.

Fontosnak tartom, hogy településünk és a kistérség továbbfejlődjön, Kiskőrös Város maradéktalanul betöltse kistérségi központi szerepét.
A fentiek alapján javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2011. március 10.

Domonyi László sk.

      polgármester

HATÁROZAT-TERVEZET

Kiskőrös Város Képviselő-testülete az Önkormányzat 2011-2014. évekre szóló gazdasági programját a határozat-tervezet mellékletében foglaltak szerint fogadja el.

